Compania Meizu Technology a anunțat că renunță complet la producția de smartphone-uri, urmând să se concentreze exclusiv pe dezvoltarea tehnologiilor de inteligență artificială (AI). Decizia vine în contextul în care Meizu, deținută de producătorul auto Geely, consideră că AI reprezintă viitorul și intenționează să investească masiv în acest domeniu.
Potrivit GSMArena, echipa responsabilă de dezvoltarea FlymeOS va fi restructurată pentru a lucra la noi dispozitive terminale AI, utilizând modele de limbaj de mari dimensiuni (LLM) disponibile la nivel global, precum cele de la OpenAI.
Meizu și-a stabilit deja direcția de dezvoltare către alte domenii, punând bazele noii sale strategii prin lansarea Flyme Auto. Acesta este un sistem de infotainment destinat vehiculelor produse de Geely, inclusiv Polestar și Lotus, care se conectează perfect cu dispozitivele FlymeOS 10, precum flagship-urile Meizu 20 și Meizu 21.
Shen Ziyu, președinte și CEO al Xingji Meizu Group, a declarat că utilizatorii de smartphone-uri își schimbă dispozitivele la un interval mai mare, media fiind de 51 de luni, adică peste 4 ani. De asemenea, companiile concurente oferă performanțe și nivele de fluiditate similare, precum și capabilități foto și software comparabile. Acestea sunt motivele pentru care Meizu a decis să nu mai lanseze serii noi de smartphone-uri, cum ar fi Meizu 21 Pro, Meizu 22 și Meizu 23.
Un nou sistem de operare mobil, adaptat pentru era AI, va fi lansat în 2024, iar primul produs hardware compatibil AI va apărea la sfârșitul acestui an. Meizu va continua să ofere suport pentru smartphone-urile actuale, inclusiv acces la magazinele offline din China. Totuși, nu s-a discutat despre suportul pentru dispozitivele vândute în afara Chinei, având în vedere că Meizu nu a mai avut o prezență internațională semnificativă în ultimii ani.